जीत की लय बरकरार रखने उतरेगी समरसेट, रेडबैक्स  
समरसेट और रेडबैक्स चैम्पियंस लीग ट्वेंटी-20 टूर्नामेंट के ग्रुप-बी में जीत की लय को बरकरार रखने के इरादे से उतरेंगी।
इंग्लिश काउंटी क्लब समसेट और साउथ आस्ट्रेलिया रेडबैक्स टीम चैम्पियंस लीग ट्वेंटी-20 टूर्नामेंट के ग्रुप-बी में शनिवार को एम. चिन्नास्वामी स्टेडियम में जीत की लय को बरकरार रखने के इरादे से उतरेंगी।  क्वालीफायर के तहत मुख्य दौर में प्रवेश करने वाली समरसेट टीम ने अपने पहले मुकाबले में इंडियन प्रीमियर लीग (आईपीएल) की फ्रेंचाइजी कोलकाता नाइट राइडर्स को पांच विकेट से शिकस्त दी थी। समरसेट ने मुख्य दौर में अब तक एक मुकाबला खेला है और दो अंक लेकर वह अपने ग्रुप में दूसरे स्थान पर है।  रेडबैक्स ने अपने पिछले मुकाबले में नाइट राइडर्स टीम को 19 रनों से हराकर जीत का खाता खोलने में सफल रही थी जबकि पहले मुकाबले में उसे दक्षिण अफ्रीका की वॉरियर्स ने 50 रनों से हराया था। रेडबैक्स के दो मैचों में दो अंक है और वह ग्रुप-बी में चौथे स्थान पर है।  ऐसे में दोनों टीमों का लक्ष्य जीत के लय को बरकरार रखना होगा जिससे उनके सेमीफाइनल में पहुंचने की उम्मीदें जिंदा रह सके। अल्फांसो थॉमस की कप्तानी में समरसेट ने क्वालीफायर मुकाबलों में अपने दोनों मैच जीते थे।   हरफनमौला रुएल्फ वान डेर मर्वे से समरसेट को काफी उम्मीदे होंगी। मर्वे ने नाइट राइडर्स के खिलाफ शानदार 73 रन बनाए थे। इसके अलावा पीटर ट्रेगो और जेम्स हिल्ड्रेथ पर भी समरसेट की टीम निर्भर करेगी। समरसेट को गेंदबाजी में थॉमस के अलावा मुरली कार्तिक, मर्वे और लेविस ग्रेगरी से उम्मीदे होंगी।  दूसरी ओर, कप्तान माइकल क्लींगर की कप्तानी में रेडबैक्स टीम अपने पिछले मुकाबले में शानदार प्रदर्शन करने में सफल रही थी। टीम को तेज शुरुआत दिलाने की जिम्मेदारी क्लींगर और डेनियल हैरिस के कंधों पर होगा वहीं मध्यक्रम में कैलम फग्र्यूसन से काफी उम्मीदे होंगी जिन्होंने नाइट राइडर्स के खिलाफ नाबाद 70 रन बनाए थे। हरफनमौला डेनियल क्रिस्टियन भी अच्छे लय में हैं।  गेंदबाजी में रेडबैक्स टीम हैरिस और गैरी पुटलैंड पर अधिक भरोसा करेगी। इन दोनों गेंदबाजों ने नाइट राइडर्स के खिलाफ तीन-तीन विकेट झटके थे।